CELEX: 32018D1197
Language: ro
Date: 2018-06-26 00:00:00
Title: Decizia (UE) 2018/1197 a Consiliului din 26 iunie 2018 privind semnarea, în numele Uniunii Europene, și aplicarea provizorie a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte

24.8.2018   
               
               
                  RO
               
               
                  Jurnalul Oficial al Uniunii Europene
               
               
                  L 216/1
               
            
         DECIZIA (UE) 2018/1197 A CONSILIULUI
         din 26 iunie 2018
         privind semnarea, în numele Uniunii Europene, și aplicarea provizorie a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 37,
         având în vedere Tratatul privind funcționarea Uniunii Europene, în special articolul 212 alineatul (1), coroborat cu articolul 218 alineatul (5) și alineatul (8) al doilea paragraf,
         având în vedere propunerea Comisiei Europene și a Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 29 noiembrie 2012, Consiliul a autorizat Comisia și Înaltul Reprezentant al Uniunii pentru afaceri externe și politica de securitate să înceapă negocieri cu Japonia în vederea încheierii unui acord-cadru între Uniunea Europeană și Japonia.
                  
               
                     (2)
                  
                  
                     Negocierile privind Acordul de parteneriat strategic dintre Uniunea Europeană și statele sale membre, pe de o parte, și Japonia, pe de altă parte (denumit în continuare „acordul”) s-au încheiat cu succes în aprilie 2018.
                  
               
                     (3)
                  
                  
                     Obiectivul acordului este consolidarea cooperării și a dialogului într-o gamă largă de chestiuni bilaterale, regionale și multilaterale.
                  
               
                     (4)
                  
                  
                     Acordul ar trebui semnat, sub rezerva încheierii sale la o dată ulterioară.
                  
               
                     (5)
                  
                  
                     Având în vedere importanța punerii în aplicare a acordului cât mai curând posibil după semnarea acestuia, anumite părți ale acordului ar trebui să se aplice cu titlu provizoriu, până la finalizarea procedurilor necesare pentru intrarea sa în vigoare.
                  
               
                     (6)
                  
                  
                     O declarație care va fi făcută de Uniunea Europeană la semnarea acordului va clarifica faptul că articolul 47 alineatul (3) din acord trebuie să fie interpretat într-un mod care este în concordanță cu articolul 25, intitulat „Aplicarea provizorie”, din Convenția de la Viena privind dreptul tratatelor,
                  
               ADOPTĂ PREZENTA DECIZIE:
         
            Articolul 1
            
               (1)   Se autorizează semnarea în numele Uniunii a Acordului de parteneriat strategic dintre Uniunea Europeană și statele sale membre, pe de o parte, și Japonia, pe de altă parte, sub rezerva încheierii acordului menționat.
            
            
               (2)   Textul acordului este atașat la prezenta decizie.
            
         
         
            Articolul 2
            Declarația Uniunii Europene privind articolul 47 alineatul (3) din acord anexată la prezenta decizie se aprobă în numele Uniunii.
         
         
            Articolul 3
            Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii.
         
         
            Articolul 4
            Până la finalizarea procedurilor necesare pentru intrarea în vigoare a acordului, în conformitate cu articolul 47 din acord și sub rezerva notificărilor prevăzute în acesta, se aplică cu titlu provizoriu între Uniune și Japonia următoarele părți din acord (1):
            
                        (a)
                     
                     
                        articolele 11, 12, 14, 16, 18, 20, 25, 28, 40 și 41;
                     
                  
                        (b)
                     
                     
                        articolele 13, 15 [cu excepția alineatului (2) litera (b)], 17, 21, 22, 23, 24, 26, 27, 29, 30, 31 și 37, articolul 38 alineatul (1) și articolul 39, în măsura în care acestea se referă la aspecte în privința cărora Uniunea și-a exercitat deja competența pe plan intern;
                     
                  
                        (c)
                     
                     
                        articolele 1, 2, 3, 4, articolul 5 alineatul (1), în măsura în care acestea se referă la aspecte care țin de competența Uniunii de a defini și a pune în aplicare o politică externă și de securitate comună;
                     
                  
                        (d)
                     
                     
                        articolul 42 [cu excepția alineatului (2) litera (c)], articolele 43-47, articolul 48 alineatul (3) și articolele 49, 50 și 51, în măsura în care aceste dispoziții se limitează la obiectivul de a asigura aplicarea cu titlu provizoriu a acordului.
                     
                  
         
            Articolul 5
            Prezenta decizie intră în vigoare în ziua următoare datei adoptării.
         
         
            Adoptată la Luxemburg, 26 iunie 2018.
            
               
                  Pentru Consiliu
               
               
                  Președintele
               
               E. ZAHARIEVA
            
         
         
            (1)  Data de la care se aplică cu titlu provizoriu părțile din acord menționate la alineatul (1) va fi publicată în Jurnalul Oficial al Uniunii Europene de către Secretariatul General al Consiliului.
      
      
         
            ANEXĂ
            DECLARAȚIA UNIUNII EUROPENE PRIVIND ARTICOLUL 47 ALINEATUL (3) DIN ACORD
            Uniunea Europeană declară că articolul 47 alineatul (3) din acord trebuie să fie interpretat într-un mod care să fie în concordanță cu articolul 25 din Convenția de la Viena privind dreptul tratatelor.